সেবাস্তিও গনজালেস এবার সন্দ্বীপের একচ্ছত্র শাসক হয়ে ওঠেন। গোয়া ও হুগলির পর্তুগিজ প্রশাসনের নিয়ন্ত্রণের বাইরে থেকে গনজালেস হয়ে ওঠেন এক স্বতন্ত্র পর্তুগিজ শাসক। এক হাজার বেসামরিক পর্তুগিজ নাগরিক, দুই হাজার সেনা, দুইশ ঘোড়া, কামানসহ আশিটি যুদ্ধজাহাজ নিয়ে গনজালেস বেশ জাঁকিয়ে বসেন। আশপাশ দিয়ে চলাচলকারী বাণিজ্য জাহাজকে গনজালেসের দফতরে শুল্ক দিতে হত। কিন্তু ক্ষমতা তাকে অন্ধ করে দেয়। তিনি দাম্ভিক এবং অকৃতজ্ঞ হয়ে ওঠেন। যে পর্তুগিজরা তাকে ক্ষমতায় বসিয়েছিলেন তাদের কাছ থেকে তিনি জমি কেড়ে নেন। বাকলার রাজাকে সন্দ্বীপের অর্ধেক রাজস্ব দেয়ার পরিবর্তে তিনি উল্টো তার ওপর আক্রমণ করেন এবং দক্ষিণ শাহবাজপুর দখল করে নেন।